Transcrierea conferintei de presa sustinute de primul-ministru Victor Ponta, ministrul Economiei Daniel Chitoiu si seful OPSPI, Remus Vulpescu

Victor Ponta: Am răspuns invitaţiei domnului ministru Chiţoiu de a avea această întâlnire cu media de aici, de la sediul Ministerului Economiei; de altfel şi ieri am avut o discuţie destul de lungă atât cu domnul Chiţoiu, cât şi cu domnul Vulpescu si cu ministrul de Finanţe. Am considerat absolut necesar să punem la dispoziţia media şi, evident, a opiniei publice, câteva dintre datele esenţiale care au marcat ultimii ani de evoluţie, sau involuţie, dacă doriţi, a situaţiei de la Oltchim Râmnicu-Vâlcea. Este necesar acest lucru deoarece, absolut legitim şi întemeiat, a existat un interes major al mass-media, al opiniei publice. Există un interes major al zonei geografice şi social-economice, pentru că Oltchim nu înseamnă doar cei 3000 de angajaţi, ci înseamnă alte unităţi economice care depind de funcţionarea Oltchim, înseamnă municipiul Râmnicu-Vâlcea, Argeş, Gorj, sigur, mult mai mult decât atât şi pentru că, într-adevăr, situaţia de la Oltchim este în responsabilitatea guvernului, indiferent că în acest moment este acest guvern.

Este o procedură pornită de mai mult timp şi rezultatul final va trebui să ducă, în primul rând, la continuarea existenţei şi funcţionării combinatului, la păstrarea locurilor de muncă şi la o strategie pe termen mediu şi lung de recuperare atât a datoriilor, cât şi, evident, la un moment dat, de a aduce combinatul în situaţia de a avea profit, de a plăti taxe şi de a asigura, repet, locurile de muncă.

Aş vrea să consideraţi aceste date pe care le punem astăzi la dispoziţie, cele mai multe dintre ele, evident, sunt date publice, dar trebuiau puse într-o anumită ordine cronologică pentru a explica exact cum s-a ajuns la momentul de astăzi, 25 septembrie şi, de asemenea, pentru a cunoaşte opinia şi opţiunea guvernului pe care îl reprezint, pe care domnul Chiţoiu, de asemenea, îl reprezintă, vizavi de viitorul combinatului de la Oltchim, al persoanelor care lucrează acolo şi a tot ceea ce reprezintă Oltchim.

În primul rând, aş vrea să încep cu anul 2006 - este anul în care compania PCC devine acţionar minoritar la Oltchim şi este, de asemenea, anul în care Guvernul României adoptă Ordonanţa de Urgenţă nr. 45 din 21.06/2006 privind unele măsuri pentru privatizarea Societăţii Comerciale Oltchim SA. Râmnicu-Vâlcea. Este o ordonanţă adoptată, evident, de Guvernul condus de către domnul Tăriceanu, ministru de finanţe în acel moment era domnul Sebastian Vlădescu, domnul Şereş - ministrul economiei. De asemenea, însă, fac această precizare pentru că aş dori, dacă se poate, de astăzi, ca bătălia politică, dacă nu să înceteze, măcar să se limiteze, legată de Oltchim, pentru că din acel guvern care a adoptat această ordonanţă de urgenţă făceau parte ministrul justiţiei, care a şi semnat, doamna Monica Macovei, ministrul administraţiei şi internelor - domnul Blaga, ministrul de externe - domnul Mihai Răzvan Ungureanu, ministrul agriculturii - domnul Flutur, deci oameni cunoscuţi şi oameni care au fost în guvernul care a adoptat această ordonanţă. Nu e nici o acuzaţie în ceea ce spun, vreau doar să cer, cu această ocazie, mai puţină utilizare politică a subiectului şi, dacă se poate, mai multă seriozitate în declaraţiile pe care oamenii politici, evident toţi aflaţi în campanie electorală, le fac în această perioadă.

Situaţia Oltchim a început să se deterioreze, însă anul 2009, 2010, 2011 a reprezentat într-adevăr o cădere gravă în ceea ce priveşte pierderile acumulate şi, mai ales, valoarea datoriilor acumulate de către Oltchim. O să vă punem la dispoziţie. La 31.12.2009, după un an, evident, în care ministrul economiei a fost domnul Videanu, datoriile Oltchim către furnizori, 11 milioane. Eu vă dau cifrele rotunde. Vă vom pune la dispoziţie datele exacte. Către furnizori, repet 11 milioane. Vorbesc de lei, vorbesc de lei aici. Către bugetul de stat şi bugetul asigurărilor sociale, 7 milioane, către alţi creditori , 5.800.000, credite bancare nerambursate la scadenţă pe termen lung, 500 de milioane. 31.12.2009, ceea ce v-am prezentat. Avem un tabel ca să vedeţi ce s-a întâmplat la 31.12.2010. Tot domnul Videanu a fost ministru al economiei până în luna septembrie. Dacă în 2009 la furnizori erau 11 milioane datorii, în 2010, 73 de milioane. Dacă datorii la stat, la bugetul de stat, în 2009 erau 7 milioane, în 2010 sunt 13 milioane. Dacă credite bancare nerambursate în 2009 erau 500 de milioane, în 2010 erau 552 de milioane.

Pot să vă citesc şi ce s-a întâmplat la 31.12.2011, ministrul Economiei - domnul Ion Ariton. Vă rog să reţineţi. Furnizori restanţi, 11 milioane în 2009, 73 de milioane în 2010, cu domnul Videanu, în 2011, cu domnul Ariton, 291 de milioane. Datorii la bugetul de stat, 7 milioane în 2009, 13 milioane în 2010, 37 de milioane în 2011. Credite bancare, 500 de milioane pe termen scurt, credite bancare nerambursate pe termen lung, 51 de milioane, pentru că evident nu a mai găsit finanţare Oltchim-ul, în condiţiile în care vă rog să remarcaţi în ce ritm s-au acumulat datoriile. Repet, la furnizor 11 milioane, 73 de milioane în 2010, 291 de milioane în 2011, la bugetul de stat 7 milioane, 13 milioane, 37 de milioane în 2011, 500 de milioane, peste 500 de milioane credite bancare nerambursate.

Ce vreau să spun ? Şi vreau să spun foarte direct, fără nici un fel de conotaţie politică. În 2009 s-ar fi putut salva Oltchim-ul mult mai uşor. În 2010, mult mai uşor decât în 2009. În 2011, la fel. Practic, timp de trei ani, din motive obiective sau subiective, Oltchim-ul a devenit, dintr-o societate îndatorată, o societate aflată într-o situaţie aproape fără ieşire. Vreau să vă dau o singură dată totală vizavi de datorii în acest moment: 700 de milioane de euro, vorbesc acum ca să fie mai simplu, în acest moment, 200.000 de euro creşte datoria în fiecare zi. Ca să înţelegeţi ce s-a întâmplat cu Oltchim-ul din 2009 până astăzi şi să înţelegeţi de ce reacţia şi a mea şi a domnului Chiţoiu au fost, uneori, realmente de indignare, constatând că exact cei care au adus Oltchim-ul în situaţia asta, acum ne dau sfaturi.

Ar fi fost ideal ca, în 2009, 2010, 2011, pe baza ordonanţei de urgenţă adoptată chiar în 2006, să se fi trecut la o soluţie fie de privatizare, fie de administrare corectă a Oltchim. Evident, în toată această perioadă, director general a fost ţinut domnul Roibu, n-are rost să vă dau mai multe detalii. Pot doar să vă spun că, în ultima perioadă, deşi sigur există probleme cu documente, cu accesul la aceste documente, atât Ministerul Economiei cât şi ANAF au pornit investigarea cauzelor care au dus la acumularea acestor datorii şi, evident, vom sesiza DNA, instituţiile statului fără, însă, a considera că, în acest fel, o să putem să recuperăm foarte mult din ceea ce s-a pierdut, dar important este ca această situaţie în care s-a ajuns în 2012 să nu rămână totuşi fără niciun fel de vinovat şi nimeni să nu plătească pentru această situaţie. Mai departe, pe 8.12.2011, Guvernul României condus de domnul Emil Boc desemnează compania Pricewaterhouse-Coopers pe post de consultant în vederea privatizării. Apropo de reproşurile care s-au făcut nouă, ni s-au făcut nouă, ministrului Economiei, şefului OPSPI, vreau să fie foarte clar: 8.12.2011, desemnarea consultatului s-a făcut de către guvernul Boc, iar termenul agreat cu FMI şi Banca Mondială pentru privatizare, pentru procedura pe care dumneavoastră aţi transmis-o în direct în data de 21 septembrie, termenul agreat de Guvernul Boc a fost luna aprilie 2012. Consultantul  desemnat a definit caietul de sarcini şi procedura care a fost urmată pentru privatizare. Ajungem în luna aprilie 2012. Guvernul Mihai Răzvan Ungureanu nu a aprobat desfăşurarea procedurii de privatizare; mai mult însă, a majorat, de fapt a adăugat penalităţile şi dobânzile la datoria iniţială a AVAS, astfel încât de la 165 de milioane de euro s-a ajuns la 250 de milioane de euro în luna aprilie. Vă daţi seama - fac această precizare - orice investitor care preia sau care ar dori să preia Oltchim, prima întrebare pe care o pune este "câte datorii am de plătit:. Nu neapărat problema preţului, cât mai ales câte datorii sunt de plătit. Conform acordului dintre România şi instituţiile internaţionale, o obligaţie neîndeplinită la termen, deci în aprilie 2012, privatizarea Oltchim, devine automat acţiune prioritară pentru următoarea aprobare a scrisorii de intenţie în board-ul FMI, devine automat. În aprilie, în momentul în care Guvernul Ungureanu nu a efectuat procedura de privatizare, în mod automat pentru board-ul din 28 - vineri va fi board-ul FMI - procedura de privatizare a devenit acţiune prioritară pentru Guvernul României, chiar dacă între timp, sigur, nu mai este guvernul condus de domnul Ungureanu, este guvernul condus de mine, dar vreau să înţelegeţi care a fost graba. Graba a fost mecanismul automat prin care neîndeplinindu-se, aşa cum s-a angajat Guvernul României, privatizarea în aprilie, pentru următorul board din septembrie a devenit acţiune prioritară, dacă doriţi acţiune fundamentală pentru a avea aprobarea board-ului. Vreau să fac şi să răspund în acest fel unei întrebări, repet, legitime ridicată de foarte mulţi comentatori politici sau economici. Cum s-a ajuns sau de ce consultantul a propus acceptarea fără restricţii a participanţilor la această licitaţie? N-am să vă spun doar că, evident, orice restricţie suplimentară privind participarea la licitaţie ar fi încălcat regulile europene şi ar fi dus la un proces.

Dar vreau să vă spun că orice restricţii referitoare la experienţă în domeniu şi la alte condiţionalităţi ar fi dus în mod direct ca la licitaţia din 21 să fie o singură companie, compania PCC, ceea ce ar fi transformat procedura publică într-o încredinţare directă către acţionarul minoritar. Din acest motiv, evident, consultantul nu a anticipat că va veni o persoană fizică de renume naţională, dar din acest motiv consultantul a propus şi a impus în procedura acceptată, evident, de Ministerul Economiei, o licitaţie deschisă, urmând, evident, ca, după declararea câştigătorului, să urmeze celelalte obligaţii pe care şi le asumă fiecare din cei care participă. Am fost informat de către domnul Chiţoiu şi domnul Vulpescu asupra acestei situaţii şi, evident, am spus că nu puteam să ne asumăm riscul de a avea un singur participant, compania în acest moment acţionar mai mult minoritar, ci că trebuia să avem o licitaţie cât mai deschisă. Vreau să fac, de asemenea, următoarele precizări: domnul Dan Diaconescu a cumpărat caietul de sarcini şi a venit cu o ofertă pe care sau din care o să vă prezint în continuare câteva elemente, în conformitate cu caietul de sarcini. Nu s-a modificat nimic după data de 21 septembrie şi orice câştigător ar fi trebuit şi avea în faţă de fapt toate prevederile caietului de sarcini şi ale contractului care urma să fie semnat. Vreau să mai fac încă trei precizări pentru că, sigur, există rea-credinţă în lucruri spuse, de exemplu, de domnul Videanu sau de domnul Ungureanu, dar există şi foarte multe lucruri care nu se cunosc şi pe care simt nevoia, în numele guvernului, să le prezint. Conversia datoriei AVAS în acţiuni. Guvernul a dorit să facă această conversie a datoriei AVAS, de 250 de milioane de euro, în acţiuni. Conform legii şi practicii europene, această conversie se poate face doar în momentul în care deţii două treimi din Adunarea Generală a Acţionarilor.

Avem aici adresa transmisă domnului ministru Daniel Chiţoiu şi sigur şi mie, şi domnul Roibu de la Oltchim, adresa grupului PCC, acţionar minoritar în cadrul Oltchim. Vă citesc doar finalul: "PCC şi Nachbar Services - cei care deţin acţiunile până la 32, nu? 33% - vor vota împotriva conversiei datoriilor deţinute de AVAS în acţiuni în cadrul viitoarei Adunări Generale a Acţionarilor la Oltchim.". Adresa este din 10 august, motiv pentru care primind această adresă şi având confirmarea faptului că nu vom putea să trecem în Adunarea Generală a Acţionarilor, Ministerul Economiei a venit în guvern cu un memorandum prin care, ţinând cont de această situaţie de fapt, a propus să vindem acţiunile, cele 54, şi datoriile separat deoarece era imposibilă realizarea conversiei. Sunt absolut convins că un om care a convertit datoriile în acţiuni la Marmosim ştie foarte bine că nu poţi să faci conversia decât dacă ai două treimi din voturile din cadrul Adunării Generale. Participarea concernului TISE, concern important internaţional, evident, acţionariatul principal din Rusia, TISE şi-a manifestat interesul faţă de Oltchim încă de anul trecut, a cumpărat caietul de sarcini în data de 17 septembrie, deci cu trei zile înainte de deschiderea ofertelor, TISE a comunicat oficial către minister şi către mine: „Vă informăm că decizia actuală a noastră este de a nu participa în procesul de privatizare al Oltchim SA”. Există, însă, o altă frază după: „Cu toate acestea, decizia din acest moment nu exclude interesul nostru de a continua cooperarea cu autorităţile guvernamentale române în ceea ce priveşte o viitoare privatizare sau investiţie”. Deci, vreau să înţelegeţi cum a fost cu TISE. În 17 octombrie, în mod oficial, 17 septembrie, scuze, a comunicat, după ce cumpărase caietul de sarcini, că în acest moment, ţinând cont probabil şi de valoarea sau, mă rog, turnura mediatică pe care o luase procedura de la Oltchim. De aceea, am avertizat participanţii la licitaţie să nu facă mai mult rău, de fapt, privatizării Oltchim, îndepărtând ceea ce, în acel moment, părea sau este, de fapt, un investitor strategic şi potent din punct de vedere financiar. Dar asta este decizia TISE comunicată cu trei zile înainte. Cât de mult au influenţat această decizie dezbaterile din scena politică sau publică românească rămâne să stabilim. Important este că există şi această nouă frază, care spune că nu se exclude în viitor o eventuală colaborare.

Încă o problemă discutată foarte mult şi pe care trebuie să o rezolvăm: Arpechim. OMV Petrom, în urma discuţiilor pe care le-a purtat cu Ministerul Economiei  și OPSPI şi-a dat în scris acordul de a negocia vânzarea Arpechim către cel care va câştiga licitaţia şi va deveni proprietar majoritar la Oltchim. Vreau însă să înţelegeţi foarte bine că, pe ce o parte, cea mai importantă parte a Arpechim pentru Oltchim, cea care, sper să nu greşesc termenii tehnici, instalaţia de piroliză a fost transferată deja către Oltchim de acum doi ani. Singurul lucru care ar putea folosi Oltchim-ului este instalaţia de Nafta, care sigur poate fi sau nu transferată, în funcţie de ceea ce decide viitorul proprietar al Oltchim, însă asta presupune nişte costuri suplimentare importante, nu doar de cumpărat acea parte din Arpechim de la OMV Petrom, dar e vorba de investiţiile de mediu, care trebuie făcute în Arpechim. Oltchim-ul poate funcţiona în cea mai mare parte a capacităţilor sale şi fără Arpechim, însă există, şi Guvernul României a negociat acest lucru cu cei de la OMV Petrom, cei de la OMV Petrom au fost extrem de corecţi.

De altfel, am o scrisoare transmisă şi către fostul Guvern, în care îşi manifestau aceeaşi dispoziţie, disponibilitate de a vinde către noul proprietar al Oltchim partea de Arpechim de care mai aveau nevoie. Sper că am rezolvat aceste puncte. Au fost foarte multe întrebări. De ce nu s-a făcut conversia? De ce nu a venit TISE? Ce se întâmplă cu Arpechimul? Avem documentele, vi le punem la dispoziţie şi e bine ca dezbaterile, de acum încolo, să se facă pe lucruri concrete, nu pe opinii nefundamentate.

Acum, oferta domnului Dan Diaconescu nu este publică, deşi, ca tot ce nu e public în România, am citit-o pe Hotnews şi pe RTV, dacă nu mă înşel. Aş vrea doar să, sper să nu comit o mare indiscreţie, să vă citez doar două lucruri esenţiale pentru noi. În primul rând, oferta semnată de către domnul Dan Cristian Diaconescu, domnul Dan Diaconescu, ca să nu-l confundaţi cu Cristian Diaconescu, suma totală este echivalentul a 45 de milioane de euro. Plata se va face în lei la data semnării contractului de vânzare-cumpărare a pachetului de acţiuni.

Ministerul Economiei şi O.P.S.P.I. au fost disponibili chiar şi ieri pentru semnarea contractului. După cum ştiţi, nu s-a semnat acest contract, există un termen până luni, 1 octombrie, în care se poate face această plată. Important este, ca în ziua în care se semnează contractul, trebuie făcută plata. Al doilea lucru: punctul 4 - "Prin prezenta ofertă, vă confirm că dispun de suficiente resurse pentru a efectua plăţile care decurg din tranzacţia prezentă". Această afirmaţie oficială, făcută într-un document oficial, dacă se dovedeşte a fi fost falsă, atrage răspunderea penală pentru fals în declaraţii şi înşelăciune. Dacă, eu nu spun mai mult decât atât, vă explic doar că există acest punct. Următorul punct - 6: "În acest sens, imediat după anunţarea câştigătorului, vă prezentăm echipa de manageri, formată din profesionişti români şi străini, echipă de management cu o înaltă pregătire şi formare profesională". Anunţarea câştigătorului s-a făcut pe 21, nu? Astăzi este 25, este o obligaţie pe care domnul Diaconescu şi-a asumat-o; sigur, nu şi-a îndeplinit-o. Punctul 7: "Planul de afaceri, care are ca obiectiv primordial eficientizarea atât operaţională, cât şi financiară a Oltchim S.A., va fi prezentat numai în condiţiile în care voi câştiga această licitaţie, în termen de 48 de ore". 48 de ore au expirat pe 23 septembrie, la ora 15 sau când s-a anunţat. Bun.

Aceasta este oferta depusă, semnată şi însuşită de către domnul Dan Diaconescu şi pentru care, sigur, are termen până în 1 octombrie, până luni, pentru a şi-o aduce la îndeplinire. Este oferta întocmită de domnia sa şi nu a fost construită sau creată de către O.P.S.P.I. sau de Ministerul Economiei, ci de către ofertant.

Vreau să mai fac încă o precizare extrem de importantă: ce s-ar întâmpla cu cei 45 de milioane de euro dacă domnul Diaconescu va plăti până luni preţul? Cei 45 de milioane de euro - aceasta a fost discuţia în cadrul Ministerului Economiei şi al O.P.S.P.I. şi au susţinerea mea pentru această propunere - dacă vor fi plătiţi de către domnul Dan Diaconescu, pot să fie acordaţi ca împrumut de salvgardare pentru o perioadă de cel mult şase luni, dar până la semnarea transferului de acţiuni, pentru că după aceea ar fi ajutor de stat; deci pot fi acordaţi şi vor fi acordaţi pentru funcţionarea combinatului. Există, însă, pentru a putea să-i acorde ca împrumut Ministerul Economiei şi O.P.S.P.I., există o condiţie prealabilă: să fie plătiţi de către domnul Dan Diaconescu. Când sunt plătiţi, îi putem împrumuta pentru funcţionarea combinatului. Ultimul lucru care cred, totuşi, că îi interesează cel mai mult pe cei care lucrează la Oltchim şi pe cei a căror viaţă depinde de Oltchim. Suntem pregătiţi până luni, dacă domnul Diaconescu, care acum este plecat din ţară - ca şi domnul Videanu, de altfel - pentru a identifica surse de finanţare, dacă plăteşte preţul convenit, suntem disponibili pentru a discuta mai departe toate procedurile care se impun, pentru că intrarea în posesia acţiunilor se va face la momentul la care există toate procedurile care implică investiţiile pentru Oltchim, pentru păstrarea locurilor de muncă, gestionarea datoriilor, portofoliului de datorii şi, sigur, o eventuală discuţie cu OMV Petrom pentru Arpechim. Luăm în calcul însă şi faptul că, până la 1 octombrie, domnul Diaconescu nu va putea să plătească preţul de 45 de milioane de euro şi, implicit, nu se va semna contractul. În aceste condiţii, responsabilitatea pentru soarta acelor oameni şi a combinatului de la Oltchim rămâne în sarcina proprietarului majoritar, adică a Guvernului, pentru care suntem pregătiţi să numim un nou management, evident nu domnul Roibu şi echipa domniei sale, un administrator special, care să oprească contractele dăunătoare, păguboase pentru Oltchim, să discute cu creditorii privaţi - vorbim aici de Electrica în primul rând, dar vorbim de băncile care au expunere pe Oltchim, să se reia activitatea, pe baza unui sprijin pe care Guvernul îl poate asigura, de aceea am discutat ieri şi cu ministrul de Finanţe la acea întâlnire a noastră, pe care Guvernul îl poate asigura ca şi capital de lucru din fondurile de privatizare, urmând ca într-o perioadă de maximum şase luni de administrare eficientă, de rezolvare a problemelor juridice şi de repornire a combinatului, discutând şi având continuu consultare pe această temă cu partenerii noştri internaţionali - vorbesc de FMI şi de Banca Mondială în primul rând - să reluăm procesul de privatizare cu un investitor strategic.

Până în luna iulie inclusiv, prin eforturile pe care Ministerul Economiei le-a făcut, s-au plătit salariile angajaţilor. Aşteptăm data de 1 octombrie pentru a şti dacă ministerul rămâne practic proprietar majoritar al Oltchim şi, evident, vom asigura plata salariilor şi repornirea combinatului, dacă până la 1 octombrie nu va exista un contract de privatizare încheiat.

Am dorit să facem aceste precizări şi am dorit să le fac şi eu ca prim-ministru, deşi, evident, gestionarea întregului proces aparţine O.P.S.P.I. şi Ministerului Economiei, pentru că, în primul rând, este vorba de obligaţii pe care Guvernul României, Guvernul Boc întâi, Guvernul Ungureanu şi după aceea Guvernul pe care eu îl conduc, şi le-a asumat în faţa FMI, pentru că este vorba de soarta mai multor mii de oameni şi despre situaţia economică şi socială a unor judeţe importante ale României - Vâlcea, Argeş, Gorj - şi pentru că, în aceste condiţii pe care vi le-am prezentat, Guvernul pe care îl conduc, cu bună-credinţă, a încercat şi va încerca să găsească soluţia cea mai bună pentru salvarea combinatului şi păstrarea locurilor de muncă, indiferent de discuţiile politice şi, desigur, interesele electorale care s-au pliat în această perioadă în jurul situaţiei de la Oltchim.

Voiam însă să aflaţi de la mine şi de la noi care este situaţia reală, care sunt datele exacte şi, sigur, pe baza acestor date şi situaţii reale, să putem să tragem cu toţii concluziile care se impun. Mulţumesc! Îmi cer scuze dacă am vorbim mai mult. Pentru toate lucrurile mai tehnice decât ceea ce v-am prezentat, domnul ministrul Chiţoiu şi domnul Vulpescu vă stau la dispoziţie în perioada imediat următoare.

O nouă decizie pe această temă, a Oltchim, putem să o anunţăm luni, 1 octombrie, odată cu expirarea celor zece zile în care trebuie să se semneze sau nu contractul de privatizare.

Redactor: De ce nu s-au luat măsuri de precauţie, de ce nu s-au făcut verificări privind bonitatea domnului Diaconescu?

Remus Vulpescu: Bună ziua! S-au luat toate măsurile de precauţie prevăzute de lege. Datorită acestor prevederi care, pe de o parte, stabilesc ce înseamnă în mod normal măsuri de precauţie în organizarea unei licitaţii astfel încât să nu fie restrânsă competiţia şi să nu poată interveni criteriile de natură subiectivă sau de natură diferită, divergentă, străină de natura operaţiunii avute în vedere, noi am urmărit ad litteram prevederile legii.

Tot ce este necesar, potrivit legii, am solicitat. Ne-a fost furnizat, am verificat, era în forma şi cu conţinutul prevăzute de lege. Orice altă măsură de precauţie, orice măsură suplimentară, cauzată, cum sugeraţi, de intervenţia în procedură a unui personaj media sau a oricărei alte entităţi decât cea la care s-ar fi aşteptat publicul ar fi însemnat eliminarea competiţiei şi, dacă ar fi fost strict o măsură de precauţie personală îndreptată împotriva cuiva, atunci ar fi fost un criteriu abuziv, de natură subiectivă, care nu putea să aibă o susţinere legală. Prin urmare, ne-am fi putut găsi în situaţia în care întreaga procedură ar fi fost contestată. Ştiţi deja că există trei procese pe rol, astăzi sperăm să fi fost soluţionat unul dintre ele, /…./ şi noi nu am dorit ca aceste procese să se înmulţească, nu am dorit să avem o privatizare contestată, nu am dorit să mutăm privatizarea din Ministerul Economiei în instanţele judecătoreşti şi iată că există uneori situaţii când chiar nu se poate face ca perfecţiunea să devină realitate.

Victor Ponta: Eu am venit la conferinţa de presă tocmai ca să nu-l mai las pe domnul Vulpescu să vorbească. Deci, vă rog frumos, dacă aveţi vreo întrebare pentru mine să mi-o adresaţi, după care, cu voia dvs, mă duc la următoarele activităţi.

Redactor: Am eu o întrebare pentru dvs.  

Victor Ponta: Era o doamnă înainte şi vă răspund şi dvs, la Digi 24, cu mare plăcere.

Redactor: Mulţumesc. Ce riscă România dacă nu privatizează acum Oltchim, aşa cum şi-a asumat în faţa forurilor internaţionale - FMI, Comisia Europeană ?

Victor Ponta: Sunt două lucruri şi aş vrea să le explic foarte clar. Dacă nu îndeplineam procedura, dacă o amânam, aşa cum a amânat-o Guvernul Mihai Răzvan Ungureanu, nu intra scrisoarea noastră de intenţie în boardul din 28. Dacă am îndeplinit-o şi, evident, până pe 1 octombrie vom afla dacă există un contract sau nu, atunci ne-am îndeplinit obligaţia şi FMI ne va sprijini în continuare, fie că e vorba de semnarea contractului pentru îndeplinirea tuturor procedurilor, fie că nu se semnează contractul pe 1 octombrie, pentru reluarea procedurii, în condiţiile pe care eu vi le-am prezentat, cel mai scurt termen probabil va fi şase luni.

Redactor: Aţi afirmat ieri, textual, "că ştiţi şi dvs, ca şi mine, că Dan Diaconescu nu are bani pentru această privatizare". Aveţi informaţii suplimentare sau a fost doar o declaraţie ?

Victor Ponta: Aş vrea astăzi, fiind la Ministerul Economiei, să vă pun la dispoziţie datele oficiale, ceea ce cred că am şi făcut, după care, sigur, când avem declaraţii mai politice le discutăm în altă parte.

Redactor: Şi mâine se anunţă noi proteste la Oltchim. Veţi merge acolo sau îl veţi trimite pe dl ministru ?

Victor Ponta: Va merge domnul Chiţoiu, dar bănuiesc că protestele de la Oltchim se adresează celui care a zis că o să salveze Oltchim.

Redactor: Deocamdată el nu este proprietar. Dacă dvs...

Victor Ponta: Noi am vrut să semnăm şi ieri.

Redactor: El nu este proprietar. Atunci se adresează ministerului.

Daniel Chiţoiu: Da şi stăm de vorbă cu ei.

Victor Ponta: Noi ne-am făcut datoria faţă de oameni şi am plătit salariile. Acum, dacă cineva i-a păcălit pe acei oameni, sigur că protestul lor se va îndrepta către acel cineva. Când vine în ţară, e adevărat.

Redactor: În aceste condiţii, va fi necesar ca boardul FMI să aprobe un waver sau obligaţia /.../, aşa cum era trecută în scrisoarea de intenţie, a fost îndeplinită în ceea ce priveşte...?

Victor Ponta: A fost îndeplinită obligaţia de a organiza licitaţia. Nu era o obligaţie să şi avem un câştigător. În sensul acesta, sigur că cei de la FMI nu ne-au obligat niciodată, domnule, desemnaţi un câştigător, chiar dacă nu-i bun. Ceea ce însă ne-au cerut cei de la FMI, pe bună dreptate, au spus: am stabilit o dată cu Guvernul României, nu ne interesează cine e prim-ministru. Am stabilit o dată cu Guvernul României că în luna aprilie se îndeplineşte procedura de privatizare. Guvernul României - repet, nu contează cine e prim-ministru - ne-a păcălit în luna aprilie. De data aceasta vrem să vedem că sunteţi serioşi şi chiar faceţi procedura de privatizare. După care, sigur, dacă e de succes sau nu, asta nu putea fi o condiţie obligatorie, pentru că nimeni nu ştia dacă se poate ajunge la o procedură de succes. Este o industrie specială şi nu poţi să spui că poţi să vinzi chiar la oricine şi în orice condiţii.

Redactor: Şi celelalte 3 condiţii?

Victor Ponta: Sunt îndeplinite celelalte trei condiţii.

Redactor: Şi Transgazul ?

Victor Ponta: Şi Transgazul, este depus prospectul, reducerea arieratelor şi preţul la gaze. Preţul la gaze - negociat, repet, de către Guvernul Boc, pe care Guvernul Boc nu l-a pus în aplicare, şi atunci a trebuit să-l punem noi. Vă rog, doamnă..

Redactor: Aţi spus că dacă amânaţi procedura, scrisoarea nu mai intra în discuţie în boardul FMI. A fost licitaţia de vineri o măsură de introducere a acestei scrisori în board ?

Victor Ponta: Nu, nici vorbă. Până pe data de 17 septembrie, de aceea v-am prezentat scrisoarea celor de la TISE. Până pe data de 17, cumpărându-se caietul de sarcini de către 13 investitori, până pe data de 17 am fost optimişti şi convinşi că un investitor puternic va veni la Oltchim. Dacă acest investitor s-a retras temporar din cauza a ceea ce a văzut la televiziunile române sau dacă a avut un alt calcul, e un lucru pe care eu nu pot să vi-l spun, pentru că nu cunosc procedura de decizie într-o companie străină. Pot să vă asigur, însă, că, dacă pe 1 octombrie nu se va semna contractul, orice investitor care va veni la Oltchim va avea două probleme: în ce măsură poate să ia decizii în raport cu acţionarul minoritar, în al doilea rând ce se întâmplă cu cele 400 de milioane de euro - 250 AVAS şi 150 Electrica.

Redactor: Dacă nu era ministerul mulţumit de cei care au participat la licitaţie, puteau să îi descalifice pe toţi, pentru că am înţeles că la depunerea dosarelor au fost...

Victor Ponta: Nu, nu se putea.

Redactor: Domnule premier, aţi luat în calcul posibilitatea ca acest combinat să intre în procedura de insolvenţă, cerută de combinat sau de alţi creditori?

Victor Ponta: Nu. În acest moment, dacă pe 1 octombrie nu se semnează contractul de privatizare, avem procedura administratorului special, numit de către ministrul Economiei, şi avem această posibilitate discutată cu Ministerul Finanţelor de a avea un împrumut din fondurile de privatizare pentru repornire.

Redactor: Aţi spus că nu mai doriţi o politizare a subiectului, dar tocmai ce aţi vorbit de datoriile acumulate în perioada fostei guvernări şi aici l-aţi pomenit în special pe domnul Videanu. Consideraţi că responsabil pentru un eventual eşec al privatizării Oltchim este exclusiv fostul Guvern?

Victor Ponta: Nu. Nu, nici vorbă de aşa ceva. Eu vorbesc de faptul că cei care au produs catastrofa de la Oltchim ar trebui să aibă bunul-simţ zilele acestea, de altfel am văzut că a plecat în străinătate cu domnul Dan Diaconescu, de a nu mai vorbi despre Oltchim. Pentru că situaţia cumplită de la Oltchim a fost produsă de către aceşti oameni. Mulţi în aceste zile, cred că au fost sute, mii de jurnalişti, analişti care au vorbit despre Oltchim, pe bună dreptate au vorbit. Cred că domnul Videanu e unul dintre cei care trebuie să tacă din gură, pentru că, discutam cu domnul Chiţoiu acum câteva minute, văd că cifra domniei sale este de 500 de milioane de euro. A împrumutat 500 de milioane de euro la Primăria Generală şi acum trebuie să îi plătească domnul Oprescu. A dat 500 de milioane de euro la Oltchim şi trebuie să găsim noi o soluţie. Cred că sunt câţiva care sigur ar trebui să nu uite cum am ajuns. De aceea mi-am făcut datoria să vă reamintesc dumneavoastră cu cifre şi cu date cum am ajuns şi ce am preluat. Când ne critică presa pentru consultant, este în regulă şi este corect, când ne critică PDL-ul pentru consultant, le aduc aminte ca a fost desemnat de ei. Când ne critică analiştii economici pentru privatizarea Oltchim, e în regulă şi e bine. Când ne critică domnul Mihai Răzvan Ungureanu, care trebuia să privatizeze în aprilie, conform înţelegerii cu FMI, nu mai e în regulă. În sensul ăsta am spus. Nu eu am fost cel care am ridicat aceste probleme. Aştept de la cei care le-au creat o perioadă de linişte şi de decenţă.

Redactor: Domnule prim-ministru, vă rog să îmi spuneţi, în cazul în care privatizarea eşuează şi se decide reluarea activităţii Oltchim, câţi din actualii angajaţi ai combinatului îşi vor relua activitatea?

Victor Ponta: Vă rog, domnule ministru...

Daniel Chiţoiu: Mulţumesc. Conform programului de reluare etapizată a activităţii la Oltchim, în principal, într-un termen de două săptămâni, îşi reiau activitatea parţial trei secţii din cadrul Oltchim activitatea, urmând ca în decurs de o lună de zile să-şi reia activitatea /.../ cu o capacitate de 65% din întreaga capacitate.

Redactor: Ce înseamnă asta în cifre? Din cei 3.300, câţi?

Daniel Chiţoiu: Toţi cei 3.300 care sunt acum la Oltchim; 2.600 la Oltchim, iar ceilalţi 650 care sunt la Arpechim sunt în şomaj tehnic.

Redactor: Mai aveam eu o întrebare, domnule prim-ministru... N-am înţeles exact: dacă luni nu se semnează contractul, când anume va da Guvernul acel împrumut pentru salarii şi capital de lucru? Imediat, miercuri, adică...?

Victor Ponta: Dacă luni expiră termenul şi nu se semnează niciun contract, tot luni aştept ca ministrul Economiei să-mi propună administratorul special, care vine cu...

Daniel Chiţoiu: Vine cu tot programul.

Redactor: Când ar putea să vină cel mai repede?

Daniel Chiţoiu: În maximum două săptămâni.

Victor Ponta: Dar trebuie să vină cu strategia.

Daniel Chiţoiu: Trebuie întocmită o procedură, trebuie notificată Comisia Europeană. Procedura este în derulare, pentru că noi am început-o mai devreme.

Redactor: Două întrebări am. De ce au fost acceptate scrisori de bonitate, şi nu de garanţie bancară? Şi doi: ca să vină acei investitori strategici mari, s-a făcut ceva în sensul acesta sau doar s-a aşteptat, poate vin ei...

Victor Ponta: Nu, haideţi să vă spun direct. Cel care şi-a manifestat interesul pentru Oltchim încă din perioada Guvernului Boc a fost concernul TISE. Am ţinut legătura...Ministerul Economiei, OPSPI, s-a ţinut legătura cu reprezentanţii acestora. Consultantul în privatizare avea în contractul de consultanţă tocmai căutarea de investitori, inclusiv detaliile tehnice pe care dumneavoastră le invocaţi. Dacă vreţi, vă spun un singur lucru: e clar că, dacă pe 1 nu se finalizează această procedură, următoarea procedură - cea de peste şase luni - va trebui să fie total diferită de cea actuală. Această procedură a fost începută în decembrie anul trecut, noi am preluat-o din mers cu acest dead-line al board-ului din 28. E clar că, dacă nu se va reuşi o privatizare de succes, pentru procedura de la începutul anului viitor vom discuta cu cei de la FMI să avem o altă concepţie strategică, pentru că, într-adevăr, nu e ca şi când ai vinde o fabrică de pantofi sau de eugenii.

Redactor: Şi referitor la scrisorile de bonitate - în loc de scrisori de garanţie bancară?

Victor Ponta: Repet, toată procedura a fost construită de către consultant, cu prevederile legale. Vă rog...

Redactor: Credeţi că declaraţiile dumneavoastră i-au creat mari prejudicii domnului Dan Diaconescu în raport cu necesităţile investiţionale ale Oltchim?

Victor Ponta: O să răspund în faţa Marii Adunări Naţionale.

Redactor: Dar în opinia dumneavoastră...

Victor Ponta: Eu am prezentat situaţia... Sigur, întrebarea dumneavoastră prefer s-o iau puţin în glumă. Eu pot să spun altceva însă - că aş vrea să cred că retragerea celor de la TISE nu este legată de spectacolul mediatic, pentru că atunci, dacă chiar este legată de spectacolul mediatic, putem vorbi de fapte grave împotriva intereselor naţionale. În rest, situaţia pe care eu v-am prezentat-o rezultă din documente oficiale şi la care, sigur, avem acces cu toţii. Partea care ţine de... Eu n-am pronunţat numele domnului Diaconescu decât în situaţia referitoare la oferta pe care domnia sa a făcut-o. În rest, am vorbit despre Oltchim, sunt prim-ministru al acestei ţări, Ministerul Economiei este încă acţionar majoritar, iar Guvernul României este responsabil pentru oamenii din această ţară.

Redactor: În opinia dumneavoastră, în calitate şef al Guvernului, cumpărătorul are dreptul să negocieze clauzele contractuale sau îl forţaţi să accepte contractul propriu-zis?

Victor Ponta: Am o rugăminte: dacă îl reprezentaţi pe domnul Dan Diaconescu, mergeţi la negocieri cu Ministerul Economiei. Eu nu particip la negocieri.

Redactor: Îi reprezentăm pe băieţii de la TISE.

Victor Ponta: Nu-s băieţi, e o companie.

Redactor: Mă rog. Aşa, când vor veni, e posibil, din cauză că-i tot purtăm atât, să vină cu o ofertă slabă pe care să fim nevoiţi s-o acceptăm pentru că trebuie să privatizăm Oltchim-ul?

Victor Ponta: Eu vă spun un lucru pe care l-am spus şi înainte de procedură. Cel care vine şi salvează locurile de muncă, face investiţiile necesare, achită măcar o parte din datorii, pentru că vorbim aici de bănci şi de furnizori, după aceea AVAS o să vedem cum reuşim să rezolvăm creanţa, acela este, din punctul meu de vedere, cel care trebuie să câştige.

Redactor: Joi se va discuta pe ordinea de zi a CSAT despre situaţia Oltchim. Aţi discutat cu preşedintele Traian Băsescu despre acest lucru.

Victor Ponta: Nu, asta a fost o informaţie falsă şi cred că preşedinţia va dezminţi deja acest lucru.

Redactor: Domnule premier, ce măsuri veţi lua în cazul /.../ dacă vor fi confirmate /.../?

Victor Ponta: Am dat un comunicat şi acolo sunt trecute lucrurile foarte clar.

Redactor: Dvs, când aţi citit oferta lui Dan Diaconescu, aţi considerat-o serioasă?

Victor Ponta: Haideţi să vă explic. Domnul Vulpescu nu a avut acces la acea ofertă decât în ziua de 21, când s-au deschis plicurile, deci nu înainte. Dacă a scris-o sau nu serios e o întrebare pe care i-o va adresa domnişoara domnului Diaconescu.

Redactor: Câteva întrebări punctuale. Puţin vă mai reţin. În primul rând, până la urmă, aveţi să vă reproşaţi ceva în felul în care a decurs această privatizare, dvs, ministrului Economiei, domnului Vulpescu,  Pricewaterhouse Cooper?

Victor Ponta: Ceea ce avem de reproşat, eventual, consultantului o să discutăm, nu discutăm la conferinţa de presă. A fost o procedură pe care noi am preluat-o în fază finală şi am dus-o până în acest punct cu toată buna-credinţă.

Redactor: Deci nu?

Victor Ponta: Ştiţi cum..., nu sună bine să nu...

Redactor: /.../ domnul ministru Chiţoiu rămâne în funcţie, da?

Victor Ponta: Asta e o discuţie între noi dacă rămâne sau nu. Dacă vrea... Aş vrea să vă rog să-mi puneţi întrebări foarte concrete, că după aceea mergem şi...

Redactor: E o întrebare cât se poate de concretă.

Victor Ponta: Bun. Eu v-am prezentat procedura aşa cum a fost preluată de către guvern. Guvernul a făcut ceea ce trebuia să facă.

Redactor :  În afară de TISE, ce alte companii şi-au manifestat disponibilitatea de a participa la o eventuală nouă procedură...

Victor Ponta: Nu putem discuta încă de o nouă procedură decât dacă pe 1 aceasta eşuează.

Redactor : Revenim. Aţi încercat să discutaţi în această perioadă cu FMI pentru a obţine o amânare, dat fiind faptul că...

Victor Ponta: Amânarea procedurii? Nu! Şi nici nu era cazul. Am discutat tot timpul cu FMI pentru a le explica cum s-a desfăşurat...

Daniel Chiţoiu: Şi cu informare săptămânală a reprezentanţilor din România.

Redactor: În momentul în care domnul Diaconescu a participat la licitaţie şi dvs. spuneţi că evident că nu are bani, era într-un fel previzibil rezultatul, aşa că toată lumea...

Victor Ponta: Am o rugăminte. Nu cred că cei de la FMI ştiu exact cum e cu domnul Diaconescu sau... E vorba de proceduri, aici le-am îndeplinit. Vă mulţumesc.

Redactor: /.../

Victor Ponta: Imediat vă spun. Pe data de 10 august.

Daniel Chiţoiu: A doua zi când am convocat AGA.

Redactor: /.../

Victor Ponta: Atunci ei au răspuns prin această scrisoare. Deci scrisoarea celor de la PCC este răspuns la ceea ce a apărut pe site-ul O.P.S.P.I.

Vi-l las pe domnul ministru prizonier aici.

Redactor: /.../

Victor Ponta: Am dat un comunicat de presă şi ştiţi foarte clar: se confirmă, îşi pierde funcţia.

Redactor: Cât ar putea dura confirmarea aceasta?

Victor Ponta: Nu ştiu. Domnia sa astăzi a primit comunicatul celor de la ANI, se va duce la Parchet.

Redactor: Deci, până atunci, până nu va fi o decizie, el rămâne membru al Guvernului.

Victor Ponta: Oricum, domnul Cepoi, ştiţi foarte bine, guvernul îşi încetează formula actuală pe 9 decembrie, dar eu i-am cerut domnului Cepoi să se ducă imediat la Parchet să lămurească lucrurile. E o chestiune care ţine de 2010 sau 2011, dacă nu mă înşel, şi să meargă să dea toate detaliile.